text: IC4 tilbage på skinnerne
  11 juli 2012 kl. 09.50
  Et af de omstridte IC4-tog fik onsdag comeback på strækningen mellem Aarhus og Esbjerg.
  IC4-togene har ikke kørt med passagerer siden november sidste år, da et tog brugte knap tre kilometer til at bremse nær Marslev på Fyn.
  Siden er bremserne blevet undersøgt af teknikere fra DTU, og DSB har testet togene uden passagerer.
  Teknikerne fandt ikke fejl ved bremserne, men alligevel er bremsesystemerne blevet forstærket.
  De italienske IC4-tog har i adskillige år været en pine og plage for DSB, fordi de har haft talrige tekniske fejl.
  
  Tæt på værkstederne
  Det er ikke en tilfældighed, at IC4 nu indsættes mellem Aarhus og Esbjerg som led i en ny testkørsel. DSB har klargøringsværksteder i Randers og Aarhus, så toget kan hurtigt komme på værksted igen, hvis noget går galt.
  DSB har planer om at indsætte IC4-tog på flere strækninger fra 13. august.
  DSB har fået leveret 60 tog, og de første 37 er klar til at blive sat i drift.
  Den samlede IC4-ordre var på 83 tog.
  Et enkeltkørende IC4-togsæt består af fire fast sammenkoblede vogne med i alt 204 sæder og en tom plads til en kørestolsbruger.
  